820.200

Lescha d'energia dal chantun Grischun (LEG)

dals 20-04-2010 (versiun dals 01-01-2025)

Il cussegl grond dal chantun Grischun1),

sa basond sin l'art. 9 da la lescha federala d'energia2) sco er sin ils art. 31 al. 1 ed 82 al. 2 da la constituziun chantunala3), suenter avair gì invista da la missiva da la regenza dals 12 da schaner 20104),

concluda:

1. Disposiziuns generalas

Champ d'applicaziun

Art.  1 1 Questa lescha regla las incumbensas e las activitads ch'èn chaussa dal chantun sin il champ da la politica d'energia.

2 Regulaziuns da la legislaziun speziala en il sectur dal provediment d'electricitad5) e da l'utilisaziun da la forza idraulica6) han la precedenza envers questa lescha.

3 En lur agir guardan il chantun e las vischnancas da cuntanscher las finamiras da questa   lescha.   Per   quest   intent   prendan   el   ed   ellas   er   mesiras   tenor   autras legislaziuns,   en   spezial   en   ils   secturs   da   la   planisaziun   dal   territori,   da   la construcziun, da l'ambient, dal traffic e da las taxas.

Intent

Art.  2 1 Questa lescha vul:

a)

b)

in'utilisaziun effizienta e persistenta da l'energia;

in provediment d'energia economic ed ecologic;

1) PCG 2009/2010, 498 2) CS 730.0 3) DG 110.100 4) pagina 283 5)

lescha davart il provediment d'electricitad dal chantun Grischun; DG 812.100 lescha davart il dretg da las auas dal chantun Grischun; DG 810.100

6)

* tabellas da las modificaziuns a la fin dal relasch

1

820.200

substituir ils purtaders d'energia fossils;

augmentar l'utilisaziun d'energias indigenas e regenerablas.

c)

d)

2 Ella regla la repartiziun da las incumbensas tranter il chantun, las vischnancas e terzas persunas.

Finamiras

Art.  3 1 Il chantun presta ina contribuziun a las finamiras da reducziun e da substituziun a lunga vista d'ina "societad da 2000 watts" cun l'intent da reducir l'emissiun da CO2 ad 1 tonna per abitanta e per abitant per onn.

2 Questas finamiras duain vegnir cuntanschidas pass per pass, en spezial cun reducir il consum d'energias fossilas per stgaudar edifizis e per far aua chauda envers il stadi da l'onn 2008:

a)

a partir da l'onn 2011 per 40 pertschient;

a partir da l'onn 2015 per 50 pertschient;

a partir da l'onn 2020 per 60 pertschient;

a partir da l'onn 2035 per 80 pertschient;

per edifizis novs 1.

2.

3.

4.

per tut ils edifizis d'abitar 1.

b)

fin l'onn 2015 per 5 pertschient cun substituir supplementarmain quest consum per 5 pertschient tras energias regenerablas;

fin l'onn 2020 per 10 pertschient cun substituir supplementarmain quest consum per 10 pertschient tras energias regenerablas;

fin l'onn 2035 per 25 pertschient cun substituir supplementarmain quest consum per 40 pertschient tras energias regenerablas.

2.

3.

Excepziuns

Art.  4 1 En cas ch'igl èn avant maun relaziuns extraordinarias ed en cas che l'observaziun da las disposiziuns da questa lescha munta ina direzza sproporziunada, po l'autoritad cumpetenta   conceder   excepziuns,   sche   nagins   interess   publics   predominants   na s'opponan a quai.

2 Permissiuns excepziunalas pon vegnir colliadas cun cundiziuns e cun pretensiuns e vegnir pronunziadas per in temp limità. Cunzunt poi vegnir pretendì che las petentas e ch'ils petents inoltreschian cumprovas spezialas.

2. Concepts d'energia

Concept d'energia chantunal

Art.  5 1 La regenza procura che las finamiras da questa lescha vegnian cuntanschidas. Per quest intent elavura ella in concept d'energia per ina perioda da mintgamai 4 onns.

2

820.200

2 Il concept d'energia determinescha las mesiras che ston vegnir prendidas, per che las finamiras da questa lescha vegnian cuntanschidas, e numna ils meds finanzials statals ch'èn necessaris per quai.

Cuntegn e mesiras

Art.  6 1 Il concept d'energia preschenta il stadi actual da la via per cuntanscher la finamira.

El   cumpiglia   in   giudicament   dal   basegn   futur   e   da   la   purschida   d'energia   en   il chantun e fixescha il  svilup che vegn prendì en mira concernent il provediment d'energia e concernent l'utilisaziun da l'energia.

2 Sche la controlla dal success mussa che las finamiras vegnan manchentadas, po la regenza   adattar   las   pretensiuns   energeticas   e   la   promoziun   en   ils   secturs   ch'èn vegnids surdads ad ella.

3 La regenza preschenta il concept d'energia al cussegl grond en furma d'in rapport.

Datas da basa

Art.  7 1 Autoritads   e   persunas   privatas   mettan   a   disposiziun   al   chantun   las   datas   ch'èn necessarias   per   elavurar   il   concept   d'energia,   en   spezial   datas   davart   il   consum d'energia e davart il dumber d'edifizis.

Concept d'energia communal

Art.  8 1 Las  vischnancas  pon  far  agens  concepts  d'energia  tenor  las  prescripziuns  da  la regenza. Quels servan a las vischnancas sco basa per realisar las finamiras da la lescha sin plaun communal.

2 Ils concepts d'energia communals fixeschan en spezial:

a)

b)

c)

d)

3 Cun l'intent d'utilisar l'energia en moda effizienta ed en il rom da lur concepts d'energia pon las vischnancas relaschar disposiziuns pli amplas che las mesiras dal chantun.

las finamiras;

las cumpetenzas;

las mesiras ch'èn graduadas tenor il territori e tenor il temp;

l'impundaziun dals meds finanzials.

3. Mesiras chantunalas

3.1. PRETENSIUNS ENERGETICAS

Utilisaziun spargnusa ed effizienta da l'energia *

Art.  9 1 Edifizis e stabiliments sco er equipaments (indrizs da la tecnica da chasa) ch'èn colliads   cun   quels   ston   vegnir   planisads,   construids   e   mantegnids   uschia,   che l'energia vegn duvrada en moda spargnusa, raziunala ed effizienta. *

3

820.200

2 … *

Cuvrida dal basegn da chalur d'edifizis novs e d'engrondiments

Art.  9a * 1 Edifizis   novs   ed   engrondiments   d'edifizis   existents   ston   vegnir   construids   ed equipads uschia, che lur basegn d'energia per il stgaudament, per l'aua chauda, per la ventilaziun e per la climatisaziun correspunda al stadi da la tecnica.

2 La Regenza fixescha il gener e la dimensiun da las pretensiuns envers il diever d'energia.   En   quest   connex   resguarda   ella   en   spezial   l'intent   d'utilisaziun,   la rentabilitad sco er il clima dal lieu.

Obligaziun da producir atgna electricitad en edifizis novs

Art.  9b * 1 Ina part da l'electricitad che vegn duvrada en edifizis novs sto vegnir cuvrida cun indrizs per producir electricitad che vegnan installads en, sin u vi da l'edifizi.

2 La Regenza fixescha il gener e la dimensiun da la producziun d'atgna electricitad resguardond la surfatscha che retira energia sco basa da calculaziun.

3 Sch'igl exista in regruppament per l'agen consum tenor l'artitgel 17 da la Lescha federala d'energia7), po l'obligaziun da producir atgna electricitad en edifizis novs vegnir ademplida en il rom da quest regruppament. La Regenza regla ils detagls.

4 Deliberads da l'obligaziun da producir atgna electricitad èn edifizis novs en lieus cun ina radiaziun globala da main che 1250 kWh/m2 ed onn sco er edifizis novs che cuntanschan il standard da MINERGIE. La Regenza po fixar ulteriuras excepziuns.

Automatisaziun en edifizis novs

Art.  9c * 1 Edifizis   novs   che   na   vegnan   betg   duvrads   per   intents   d'abitar   e   che   han   ina surfatscha che retira energia da passa 5000 meters quadrat ston vegnir equipads cun indrizs d'automatisaziun.

2 La Regenza fixescha ils detagls e las excepziuns.

Stgaudaments electrics da resistenza fixs

Art.  10 1 Betg admess n'èsi:

a)

d'installar novs stgaudaments electrics da resistenza fixs per stgaudar edifizis e da remplazzar la part electrica d'in stgaudament electric da resistenza fix che ha in sistem da distribuziun d'aua;

d'utilisar   in   stgaudament   electric   da   resistenza   fix   sco   stgaudament supplementar;

d'installar in nov implant electric direct per stgaudar l'aua da diever en edifizis d'abitar.

b)

c)

2 La regenza fixescha las excepziuns.

7) CS 730.0

4

820.200

Art.  10a * Remplazzament dal stgaudament en edifizis existents 1 Cun remplazzar il stgaudament en edifizis existents che vegnan duvrads per intents d'abitar stoi vegnir resguardà che almain 10 pertschient dal basegn d'energia decisiv vegnian spargnads u cuvrids cun energias regenerablas.

2 Resguardond la legislaziun federala po la Regenza augmentar la part dal basegn d'energia decisiv, che sto vegnir spargnada u cuvrida cun energias regenerablas en edifizis   existents   che   vegnan   duvrads   per   intents   d'abitar,   sin   maximalmain   20 pertschient.

3 Il remplazzament d'in stgaudament sto vegnir annunzià.

4 La Regenza fixescha la moda da calculaziun e la soluziun da standard. Cun la realisaziun professiunala d'ina soluziun da standard è ademplida la pretensiun tenor ils alineas 1 e 2.

5 Il   consum   da   combustibels   liquids   u   da   gas   regenerabels   ed   il   consum   da combustibels sintetics che vegnan producids cun energia regenerabla adempleschan las   pretensiuns   tenor   l'alinea 1,   sche   lur   part   importa   almain   20 pertschient.   La Regenza regla ils detagls.

6 Deliberads da las pretensiuns tenor l'alinea 1 èn edifizis ch'èn vegnids construids sin basa d'ina permissiun da construcziun concedida a partir da l'onn 1992, ch'èn vegnids   certifitgads   tenor   MINERGIE   u   che   cuntanschan   la   classa   d'effizienza generala D dal Certificat energetic chantunal dals edifizis (CECE).

7 La Regenza fixescha las excepziuns.

Stgaudaments al liber

Art.  11 1 L'installaziun   da   novs   stgaudaments   fixs   al   liber   ed   il   remplazzament   da stgaudaments fixs al liber existents, en spezial per terrassas, per rampas, per chanals e per plazzas da seser èn mo admess, sch'ils stgaudaments funcziunan exclusivamain cun energias regenerablas u cun chalur persa che na vegn betg duvrada per auters intents.

2 L'utilisaziun da stgaudaments mobils al liber per intents commerzials, en spezial da radiaturs mobils, è admessa, sche la svapur da CO2 che vegn chaschunada vegn cumpensada.   Quai   vala   sco   cumprovà,   sche   la   gestiunaria   u   sch'il   gestiunari cumprova ch'ella u ch'el dovra energia regenerabla ubain ch'ella u ch'el ha acquistà in certificat per cumpensar la svapur da CO2.

3 La regenza fixescha las excepziuns.

Bogns averts stgaudads

Art.  12 1 La construcziun da novs bogns averts stgaudads e la sanaziun da bogns averts stgaudads   existents   sco   er   il   remplazzament   e   la   midada   essenziala   dals   indrizs tecnics per stgaudar bogns averts èn mo admess, sch'ils stgaudaments funcziunan exclusivamain   cun   energias   regenerablas   u   cun   chalur   persa   che   na   vegn   betg duvrada per auters intents.

2 La regenza fixescha las excepziuns.

5

820.200

Quint individual dals custs per producir chalur *

Art.  13 1 Edifizis novs e gruppas d'edifizis che han in provediment da chalur central per tschintg u dapli unitads utilisantas ston vegnir equipads cun apparats per registrar il consum   individual   da   chalur.   Il   medem   vala,   sche   edifizis   existents   e   gruppas d'edifizis existentas vegnan renovads essenzialmain. * 2 La regenza fixescha las excepziuns.

Consumentas grondas e consuments gronds

Art.  14 1 Consumentas grondas e consuments gronds che han in basegn da chalur annual da passa 5 GWh u che han in consum d'electricitad annual da passa 0,5 GWh pon vegnir obligads d'analisar lur consum d'energia e da realisar mesiras pretendiblas per optimar lur consum.

2 Cun consumentas grondas e cun consuments gronds pon vegnir fixadas finamiras da consum empè d'obligaziuns tenor l'alinea 1. A favur d'ina optimaziun generala pon   talas   consumentas   e   tals   consuments   vegnir   deliberads   d'observar   las prescripziuns energeticas.

3 La regenza po fixar las excepziuns e las finamiras.

Secturs surdads

Art.  15 1 La   regenza   fixescha   en   atgna   cumpetenza   las   pretensiuns   energeticas   en   ils suandants secturs:

a)

isolaziun   termica   d'edifizis   (protecziun   cunter   la   fradaglia   d'enviern   ed   il chaud  da  stad  sco  er  basegn  da  chalur  d'edifizis  novs,  da  renovaziuns,  da midadas d'utilisaziun, da locals da sfradentar, da serras, da hallas scuflablas autopurtantas);

indrizs da la tecnica da chasa (indrizs per la producziun da chalur, indrizs per stgaudar   aua   e   per   accumular   chalur,   distribuziun   e   furniziun   da   chalur, utilisaziun da la chalur persa, indrizs ventilatorics, indrizs per sfradentar, per umifitgar e per deumifitgar);

utilisaziun da la chalur tar indrizs che produceschan electricitad;

energia electrica en construcziuns autas;

edifizis ed abitaziuns ch'èn occupads temporarmain.

b)

c)

d)

e)

Il chantun sco exempel

Art.  16 1 Ils   edifizis   dal   chantun   ston   sa   distinguer   tras   in'utilisaziun   exemplarica   ed effizienta da l'energia.

2 La regenza fixescha las pretensiuns energeticas.

6

820.200

Art.  17 Relasch ed adattaziun da las pretensiuns energeticas 1 Fixond   las   pretensiuns   energeticas   ston   vegnir   resguardadas   en   spezial   las prescripziuns da model ch'èn vegnidas armonisadas tranter ils chantuns 8)  sco er il stadi da la tecnica.

3.2. PROMOZIUN

Edifizis novs che han in caracter exemplaric

Art.  18 1 Per edifizis novs e per edifizis novs da substituziun che han in caracter exemplaric po il chantun conceder contribuziuns.

2 Il   caracter   exemplaric   premetta   en   spezial   che   las   pretensiuns   energeticas respectivas vegnian sutpassadas considerablamain.

Mirs exteriurs

Art.  19 1 Il   chantun   po   conceder   contribuziuns   per   mesiras   vi   d'edifizis   existents,   sch'il basegn d'energia po vegnir sbassà uschia sut las pretensiuns energeticas.

Tecnica da chasa en edifizis existents

Art.  20 1 Sch'i vegnan installads en edifizis existents indrizs che produceschan energia sin basa   da   purtaders   d'energia   regenerabla   u   sch'i   vegnan   prendidas   mesiras   per augmentar l'effizienza energetica, po il chantun sa participar als custs.

Augment dal grad d'utilisaziun

Art.  21 1 Il   chantun   po   conceder   contribuziuns   per   mesiras   vi   d'indrizs   da   process commerzials ed industrials, sch'i po vegnir cuntanschì uschia in grad d'utilisaziun ch'è considerablamain meglier che quel da las pretensiuns energeticas.

Midada tecnica da stgaudaments electrics

Art.  22 1 Sche   stgaudaments   electrics   da   resistenza,   che   sa   chattan   en   edifizis   existents, vegnan remplazzads tras indrizs che produceschan energia sin basa da purtaders d'energia regenerabla, po il chantun sa participar als custs.

Indrizs da pilot e da demonstraziun

Art.  23 1 Il chantun po conceder contribuziuns per indrizs che han l'intent da perscrutar, da duvrar e d'examinar energias regenerablas u sistems che spargnan energia.

8) prescripziuns da model dals chantuns davart l'energia (MoPEC), stadi actual: 4 d'avrigl

2008

7

820.200

Implants da fotovoltaica per producir electricitad l'enviern

Art.  23a * 1 Il chantun po conceder contribuziuns per l'installaziun d'implants da fotovoltaica vi d'edifizis   e   vi   da   stabiliments   d'infrastructura,   sche   quels   èn,   pervia   da   lur concepziun   e   pervia   da   lur   posiziun,   spezialmain   effizients   per   la   producziun d'electricitad durant l'enviern.

Fixaziun

Art.  24 1 Las   contribuziuns   tenor   ils   artitgels 18   fin   23a   vegnan   calculadas   sin   basa   dal project tenor ils suandants criteris: * a)

b)

c)

d)

il total da l'effizienza energetica;

il basegn d'energia;

la persistenza;

la dimensiun da l'utilisaziun da purtaders d'energia indigens e da purtaders d'energia regenerabla;

il grad da l'atgna cuvrida;

il tip da l'edifizi e sia grondezza;

il tip da l'indriz e sia grondezza;

il grad d'utilisaziun;

ils custs d'investiziun ed ils custs d'energia.

e)

f)

g)

h)

i)

2 Las contribuziuns importan 1000 francs fin 200 000 francs. La regenza fixescha ils detagls.

Indrizs gronds

Art.  25 1 En l'interess dal provediment d'energia persistent e da l'utilisaziun effizienta da l'energia   po   il   chantun   –   en   il   rom   da   las   cumpetenzas   finanzialas   tenor   la constituziun chantunala – acquistar, construir u manar indrizs gronds d'impurtanza chantunala u regiunala che han l'intent da producir, da transfurmar, d'accumular, da transportar e da distribuir energia.

2 El po er sa participar a tals indrizs u conceder contribuziuns per tals.

Studis

Art.  26 1 Il   chantun   po   conceder   contribuziuns   fin   a   50   000   francs   a   studis,   sche   quels laschan   spetgar   novas   enconuschientschas   en   il   senn   da   las   finamiras   da   questa lescha.

Relaziun tranter las differentas contribuziuns da promoziun

Art.  27 1 Contribuziuns per mesiras energeticas or da meds finanzials da la confederaziun u d'in program da promoziun naziunal vegnan concedidas a norma da las premissas per survegnir las contribuziuns correspundentas.

2 Il dretg da survegnir contribuziuns or da programs da promoziun tenor l'alinea 1 n'ha betg in effect liant per la promoziun chantunala.

8

820.200

3 Las contribuziuns da promoziun tenor questa lescha pon vegnir cumuladas. En total sco er ensemen cun autras contribuziuns dal maun public u cun contribuziuns da programs da promoziun naziunals na dastgan ellas betg surpassar 50 pertschient da las expensas per il singul project.

Perdita dal dretg da survegnir contribuziuns

Art.  28 1 Sch'ina petenta u sch'in petent cumenza cun la realisaziun dal project ubain sch'ella u sch'el fa acquisiziuns avant ch'ella u ch'el haja obtegnì la garanzia da survegnir contribuziuns, na survegn ella u el naginas contribuziuns, nun ch'ella u ch'el haja survegnì la permissiun da cumenzar pli baud cun la construcziun. Questa permissiun anticipada na dat nagin dretg da survegnir contribuziuns.

2 La validitad da las contribuziuns da promoziun importa 2 onns a partir da la data da la garanzia; la validitad po vegnir prolungada per maximalmain 1 onn.

Divergenzas dal project

Art.  29 1 Sche l'edifizi u sche l'indriz divergescha da la dumonda da project che furma la basa per la disposiziun da contribuziun, po la regenza reducir, stritgar u pretender enavos las contribuziuns per il project.

3.3. MESIRAS VOLUNTARAS

Certificat energetic dals edifizis (CECE)

Art.  30 1 Il chantun introducescha sin basa voluntara il certificat energetic chantunal dals edifizis (CECE).

2 Il chantun po pajar contribuziuns en la dimensiun da fin 50 pertschient dals custs per il CECE.

Promoziun da mesiras voluntaras

Art.  31 1 Il chantun po promover u sa participar a mesiras voluntaras en spezial en il rom d'acziuns per spargnar energia ch'èn limitadas areguard il temp.

3.4. INFURMAZIUN, CUSSEGLIAZIUN, FURMAZIUN SUPPLEMENTARA

Collavuraziun

Art.  32 1 En collavuraziun cun la confederaziun e cun las vischnancas sco er cun interpresas dal provediment d'energia e cun persunas privatas promova il chantun l'infurmaziun e la cussegliaziun da la publicitad sco er la scolaziun e la furmaziun supplementara da spezialistas e da spezialists.

9

820.200

4. Execuziun

Cumpetenzas

Art.  33 1 La regenza exequescha questa lescha, nun che las vischnancas vegnian decleradas sco cumpetentas en chaussa.

Execuziun da las prescripziuns da construcziun

Art.  34 1 En connex cun il tractament da dumondas da construcziun han las vischnancas d'exequir en spezial las suandantas incumbensas:

a)

b)

c) * retschertgar las datas energeticas ch'èn relevantas per eruir il basegn d'energia

controllar, sche las pretensiuns energeticas vegnan observadas;

far las controllas da la construcziun e las collaudaziuns;

spetgà e sia midada.

d) * … 2 En il rom d'ina obligaziun d'annunzia exequeschan las vischnancas las disposiziuns davart la chalur regenerabla en cas dal remplazzament d'in stgaudament. * 3 Las vischnancas èn cumpetentas per realisar proceduras tenor il 5. titel da questa lescha en fatschentas communalas. *

Delegaziun d'incumbensas d'execuziun a persunas privatas

Art.  35 1 Il chantun e las vischnancas pon engaschar persunas privatas per exequir questa lescha e delegar ad ellas en spezial incumbensas d'examinaziun, da controlla, da surveglianza, d'infurmaziun e da cussegliaziun.

2 Ellas surdattan incumbensas correspundentas a maun da cunvegnas da prestaziun.

5. Disposiziuns penalas ed execuziun

Disposiziuns penalas

Art.  36 1 Tgi che violescha sapientivamain questa lescha, vegn chastià cun ina multa fin 40 000 francs. Sche l'act chastiabel vegn commess per negligientscha, è il chasti ina multa fin 10 000 francs.

2 En cas levs poi vegnir desistì d'in chasti.

3 Relaziuns   da   substituziun   sa   giuditgeschan   tenor   l'artitgel 29   dal   cudesch   penal svizzer9). Per multas e per custs stat buna solidaricamain la persuna giuridica, la societad u la collectivitad da persunas.

4 La procedura sa drizza tenor las disposiziuns davart la procedura penala davant autoritads administrativas.

9) CS 311.0

10

820.200

Execuziun

Art.  37 1 Per far valair obligaziuns tenor questa lescha u per far valair relaschs e disposiziuns che sa basan sin tala pon vegnir ordinadas sancziuns administrativas, en spezial la correctura tras la persuna obligada sezza, l'execuziun d'uffizi sin donn e cust da la persuna obligada ed il restabiliment dal stadi legal.

6. Disposiziuns finalas

Art.  38 1 La lescha d'energia dal chantun Grischun dals 7 da mars 1993 vegn abolida.

Aboliziun dal dretg vertent

Disposiziuns transitoricas

Art.  39 1 Proceduras ch'èn pendentas il mument che questa lescha entra en vigur vegnan manadas a fin tenor il dretg vertent.

2 Proceduras che n'èn anc betg vegnidas terminadas cun vigur legala 4 onns suenter che questa lescha è entrada en vigur ston vegnir giuditgadas tenor il dretg nov.

3 Cas   da   dispita   davart   las   cundiziuns   da   colliaziun   da   las   producentas   e   dals producents independents tenor l'artitgel 7 da la Lescha federala d'energia10)  en la versiun dals 26 da zercladur 199811)  vegnan decidids dal departament, cun resalva dal recurs tar la Dretgira superiura. *

Referendum, entrada en vigur

Art.  40 1 Questa lescha è suttamessa al referendum facultativ12).

2 La regenza fixescha il termin da l'entrada en vigur da questa lescha13).

10) CS 730.0 11) CULF 1999 197 12) Il termin da referendum è scadì ils 28 da fanadur 2010. Entaifer quest termin n'èn vegnids

inoltrads nagins referendums.

13) messa en vigur cun CR dals 12 d'october 2010 per il 1. da schaner 2011

11

820.200

Tabella da las modificaziuns - tenor conclus

Conclus 20-04-2010 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 14-06-2022

Entrada en vigur 01-01-2011 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2025

Element relasch Art. 9 Art. 9 al. 1 Art. 9 al. 2 Art. 9a Art. 9b Art. 9c Art. 10a Art. 13 Art. 13 al. 1 Art. 23a Art. 24 al. 1 Art. 34 al. 1, c)

Art. 34 al. 1, d)

Art. 34 al. 2 Art. 34 al. 3 Art. 39 al. 3

Modificaziun emprima versiun midada dal titel midada aboliziun integraziun integraziun integraziun integraziun midada dal titel midada integraziun midada midada aboliziun integraziun integraziun midada

Publicaziun en la CUL - 2020-043 2020-043 2020-043 2020-043 2020-043 2020-043 2020-043 2020-043 2020-043 2020-043 2020-043 2020-043 2020-043 2020-043 2020-043 2023-008

12

820.200

Tabella da las modificaziuns - tenor element

Element relasch Art. 9 Art. 9 al. 1 Art. 9 al. 2 Art. 9a Art. 9b Art. 9c Art. 10a Art. 13 Art. 13 al. 1 Art. 23a Art. 24 al. 1 Art. 34 al. 1, c)

Art. 34 al. 1, d)

Art. 34 al. 2 Art. 34 al. 3 Art. 39 al. 3

Conclus 20-04-2010 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 12-02-2020 14-06-2022

Entrada en vigur 01-01-2011 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2021 01-01-2025

Modificaziun emprima versiun midada dal titel midada aboliziun integraziun integraziun integraziun integraziun midada dal titel midada integraziun midada midada aboliziun integraziun integraziun midada

Publicaziun en la CUL - 2020-043 2020-043 2020-043 2020-043 2020-043 2020-043 2020-043 2020-043 2020-043 2020-043 2020-043 2020-043 2020-043 2020-043 2020-043 2023-008

13